section_heading: Vlast
paragraph_text: Iako je konzervativna etiopska dvorska aristokracija načelno podržavala Zauditu, ipak joj je zamjerala mnoge poteze, poput empatije za svrgnutog i izopćenog Jasua V. Isto tako dvoru se nije dopadala stara carica Tajtu Betul (njena maćeha) kao ni njen muž ras Gugsa Vele (nećak carice Tajtu), pa su poduzeli sve da ih uklone s dvora. Muža su joj proglasili upraviteljem udaljene pokrajine, i tako ga makli s dvora. Odvajanje od muža i permanentni osjećaj krivnje zbog zlosretne sudbine Jasua V. sve su više odvlačili caricu Zauditu od vladarskih poslova, u molitvu i kontemplaciju. Za to vrijeme rastao je utjecaj i moć njenog bratića Tafari Makonena. Kako je vrijeme prolazilo, rasle su razlike između nje i njezina budućeg nasljednika Tafari Makonena. Mekonen je želio modernizirati Etiopiju i otvoriti je prema svijetu. U tom je imao podršku znatnog dijela mlađeg plemstva. Zauditu je pak ustrajala na očuvanju etiopskih tradicija u čemu je imala podršku Etiopske tevahedo Crkve. Vremenom se Zauditu gotovo sasvim povukla iz aktivnog političkog života i posvetila se gotovo u cijelosti vjerskim aktivnostima, poput izgradnje crkava. Za to vrijeme je Tafari Makonen ukinuo ropstvo i uveo Etiopiju u Ligu naroda.